הוועדה המשותפת לוועדת הכלכלה ולוועדת החינוך לעניין חוק הרשות השנייה, כנסת 17, פרוטוקול מספר 3, 2008-12-29 09:00

משה כחלון: בוקר טוב, אני פותח את ישיבת הוועדה המשותפת של ועדת הכלכלה וועדת החינוך לעניין חוק הרשות השנייה.

משה כחלון: על סדר היום, תקנות הרשות השנייה לטלביזיה ורדיו (הארכת תקופת הזכיון הראשונה בערוץ השלישי) (תיקון), התשס"ט-2008.

משה כחלון: מונח לפני הוועדה מכתב בקשה של שר התקשורת שמבקש לדון בתקנות, מנסה להאריך את התקופה שהרשות השנייה יכולה לדון או לקבל החלטה בנושא הזיכיון של ערוץ 10.

משה כחלון: הבקשה היא שהמועד יידחה ל-1 במרץ 2009.

משה כחלון: אבקש להקריא סעיף אחד מהמכתב של השר כי ההחלטה הייתה אמורה כבר להתקבל ב-1 לדצמבר 2008 ואת המכתב הזה קיבלנו רק במחצית דצמבר.

משה כחלון: בכל זאת אנחנו בתקופת פגרה, המצב לא רגיל.

משה כחלון: כותב השר בסעיף 4: "יודגש כי קיימת דחיפות רבה באישור התקנות שכן לפי הוראות התקנות העיקריות אמורה הייתה המועצה לקבל את החלטתה כבר ביום 1.12.08.

משה כחלון: נכון הוא שהחלה רטרו אקטיבית של התקנון באופן שמועד קבלת ההחלטה על ידי המועצה יידחה ליום 1.3.09 כאמור – יהיה קצר ככל הניתן.

משה כחלון: בנוסף, נכון הוא שהמועצה ובעל הזיכיון יידעו במועד מוקדם ככל הניתן אם המועד לקבלת החלטה יידחה על מנת שיוכלו להיערך בהתאם להחלטה שתתקבל".

משה כחלון: נדון כעת בבקשה של השר בעקבות לוחות הזמנים האלה.

משה כחלון: אני לא יכול שלא להתייחס שוב, לא אשתמש במילים חריפות, אבל להתייחסות המזלזלת בנושא הכיבוד או אכיפת החוקים.

משה כחלון: אבל בכל זאת, היות ואני יו"ר הוועדה ואני צריך לדון בזה, קיבלתי החלטה לדון בזה ולנסות לקדם את הנושא.

משה כחלון: אבקש מהיועצת המשפטית של הוועדה להציג את הנושא.

אתי בנדלר: אולי תרשה לי אדוני שהרשות תציג את הבקשה ואז אוכל להתייחס כי אנחנו צריכים לברר מהם טעמי הבקשה, מדוע לא עמדו בהוראות התקנות וקיבלו את ההחלטה במועד שנקבע.

אתי בנדלר: הם מבקשים לדחות, אני חושבת שחובת ההוכחה, ההסבר לפחות, עליהם, ואשמח להגיב.

משה כחלון: מר סמירה, בבקשה.

מנשה סמירה: כפי שהבהרנו והסברנו את העמדה שלנו גם לשר ואני מניח שהדברים הועברו לידיעת חברי הוועדה.

מנשה סמירה: נדרשנו לנושא וקיימנו תהליך על מנת לקבל החלטות לגבי עתידה של הזכיינית ישראל 10.

מנשה סמירה: הישיבה שלנו התקיימה בסוף חודש נובמבר, קרי לפני המועד שנקבע בחוק.

מנשה סמירה: במהלך הרבעון האחרון של השנה ניסו לקיים איזשהו דיאלוג עם הזכיינית כדי לבדוק את מעמדם, את עמדתם ואת יכולותיהם לעמוד במחויבויות.

מנשה סמירה: בישיבה שהתקיימה באזור ספטמבר אוקטובר קיבלנו התחייבות מפורשת של בעלי המניות של ישראל 10 וגם של ההנהלה שבכוונתם לעמוד בכל המחויבויות ולקבל את ההסדר שיוצע על ידי הרשות השנייה כדי שהם יוכלו לקבל הארכת זיכיון.

אתי בנדלר: אתה יכול לפרט קצת יותר מה היה ההסדר?

מנשה סמירה: הייתה התחייבות עקרונית של הנהלת ישראל 10 ושל בעלי המניות במכתב רשמי שהוגש לנו שבכוונתם לעמוד במחויבויות ולהשלים את מה שנדרש כתוצאה מהפערים שישראל 10 צברה במרוצת שנות הזיכיון שלה.

מנשה סמירה: ההסדר היה אמור להיות בתחום התוכן הרחבת הפעילות, הרחבת התוכניות בשנה הזו ובשנים שלאחר מכן.

מנשה סמירה: בשנים שלאחר מכן עם איזשהו הסדר שמעביר לרשות ונותן התחייבויות על הביצוע כולל ערבויות, כולל ביטחונות ודברים מהסוג הזה.

מנשה סמירה: הסדר שהיה עולה בקנה אחד גם עם פרשנות של החוק.

מנשה סמירה: כאמור במהלך אוקטובר נובמבר המתווה כבר היה בשער ואז בשל הנסיבות הכלכליות, וכולנו עברנו וחשנו את המשבר הכלכלי שפעמיו החלו באוקטובר ועיקרו בנובמבר, וזה אילץ גם את ישראל 10 בעיקר, והם יציגו את זה פה מנקודת ראותם, הם באו וביקשו שהות בשל המשבר הכלכלי.

מנשה סמירה: הם לא רצו לקחת על עצמם מחויבויות שלא יכלו להעמיד לגביהם ביטחונות.

מנשה סמירה: צריך לזכור שהבנקים הצרו את צעדיהם של גורמים במשק וכנראה גם של ישראל 10.

מנשה סמירה: לכשנדרשנו לסוגיה בסוף חודש נובמבר והיינו צריכים להכריע בשאלה האם להאריך את הזיכיון או לא, למעשה ההחלטה שהתקבלה באותה ישיבה שלא ניתן להאריך את הזיכיון נכון לעת הזו, קרי ל-28 בנובמבר מועד הישיבה, לנוכח העובדה שעדיין לא הוצע הסדר ולא הוצגו המחויבויות הנדרשות.

מנשה סמירה: יחד עם זאת, בשל נסיבות השעה ובשל פרשנות רחבה של החוק שאם תרצו עורך דין דורון אבני יוכל להרחיב את העניין, חשבנו שיש מקום לפנות לשר וחשבנו שצריך לתת הזדמנות לישראל 10 להציע הסדר שהם יוכלו לעמוד בו ולהאריך את הזמן, את השהות לקבלת ההחלטה.

רועי הסל: למה?

מנשה סמירה: משום שחשבנו שבעת הזו, בעת ההיא בנובמבר, בתקופה הכלכלית הקשה שהם היו צריכים להעמיד את הביטחונות ולנוכח העובדה שישראל 10 מסיבות רבות אחרות זה זכיין ששידר ומשדר וכן לקח על עצמו עכשיו את המחויבויות, חשבנו שזה לא נכון בעת הזו לעשות איזה שהן החלטות דרמטיות לנוכח הנסיבות הכלליות שמשפיעות על שוק הטלביזיה ועל הכלכלה בכלל.

לאה ורון: מר סמירה, אתה יכול לפרט את המחויבויות שבהן לא עמד הערוץ ובאיזה סכומים מדובר?

מנשה סמירה: כן, הדברים בסך הכל פורסמו.

מנשה סמירה: בתחום התוכן קרי בתחום הסוגה העילית ישראל 10 צברו פער של כ-70 מיליון ₪, זה משנים 2004- 2006.

מנשה סמירה: צרפנו כבר גם את 2007 כי דוח 2007 מונח לפתחנו.

אתי בנדלר: ה-70 מיליון ₪ כולל את 2007?

מנשה סמירה: כן.

אתי בנדלר: נדמה לי שדיברת בישיבה הקודמת 2004- 2006 על 100 מיליון ₪ שמתוכם המועצה החליטה למחול על מחויבויות בסך של 40 מיליון, דהיינו שלשנים 2004 עד 2006 הם עדיין חייבים 60 מיליןן ₪.

אתי בנדלר: זה נכון?

מנשה סמירה: 2004-2006 החוב עומד על 60 מיליון ₪ לתוכן, לסוגה העילית.

מנשה סמירה: אכן בחישוב לפני החלטת המועצה זה עמד על כ-100 מיליון ₪.

מנשה סמירה: המועצה הכירה בחלק מהדברים שנעשו במרוצת 2004-2006 ולכן החוב עומד על 60 מיליון.

מנשה סמירה: זאת החלטת המועצה וזה מה שהצגנו בדיון קודם בוועדת הכלכלה לפני כמה חודשים.

מנשה סמירה: 60 מיליון מ-2004-2006.

מנשה סמירה: בשנת 2007 כ-10, 12 מיליון ₪, כלומר כ-70 מיליון ₪ סך הכל החוב בתחום התוכן, בתחום הסוגה העילית.

מנשה סמירה: זה מרכיב אחד.

מנשה סמירה: מרכיב שני – יש חוב בדמי זיכיון ותמלוגים בסדר גודל של כ-30 מיליון שקלים.

מנשה סמירה: בהערת אגב אומר שיש לנו החלטה במועצה שהסכום הזה בשל התייעלות שבצענו ברשות השנייה מהווה עודף כך שהוא יוחזר לאחר שיאושרו תקנות הכספים על ידי שר התקשורת כך שמבחינתם זה יעמוד על כ-20 מיליון כי החלק של ערוץ 10 בתוך ה-30 הוא 10 מיליון.

מנשה סמירה: לא אלאה אתכם בחישובים.

מנשה סמירה: כ-20 מיליון שקלים דמי זיכיון ותמלוגים בשורה התחתונה.

רועי הסל: למה?

רועי הסל: תלאה אותי בחישובים.

מנשה סמירה: כל הנתונים פורסמו, דנו בהם בוועדת כלכלה, אני לא חושב שיש מקום להלאות את חברי הוועדה.

מנשה סמירה: אם אתבקש על ידי היושב ראש אעשה את זה.

מנשה סמירה: התחום השלישי זה בתחום הקולנוע.

מנשה סמירה: זו מחויבות תוכן חוץ מסכית שהתקבלה לא בחוק אלא על ידי מועצת הרשות השנייה לפני כמה שנים, שהזכיינים צריכים להפריש סכום לטובת השקעה בקולנוע.

מנשה סמירה: סכום זה עומד על כ-20 מיליון ₪, מצטבר לשנים הללו.

משה כחלון: כמה זה בסך הכל?

מנשה סמירה: אנחנו לא מחברים את זה כי כל אחד מהם הוא מרכיב שונה.

מנשה סמירה: כ-70 מיליון ₪ בתחום התוכן, כ-20 מיליון ₪ לקולנוע וכ-20 מיליון ₪ דמי זיכיון ותמלוגים.

מנשה סמירה: אלה המספרים, עם זה ניגשנו להסדר, עם זה התיישבנו מול ערוץ 10 כדי להסדיר את העניין ולזה קיבלנו מכתב התחייבות מבעלי המניות והנהלת ישראל 10 שהם מתכוונים לעמוד בהסדר ולעמוד במחויבויות ולקבל את כל המתווה של הביטחונות שנציע ונסכם כדי שהם יוכלו לקבל הארכת זיכיון ראשונה עד ראשית 2012.

רועי הסל: למה?

משה כחלון: מי שואל כל הזמן למה?

רועי הסל: אני מפורום היוצרים, יורם חטב לא יכול היה להגיע היום, אנחנו ממלאים את מקומו.

משה כחלון: סבלנות, תקבל זכות דיבור ותדבר.

לאה ורון: תרשום לך את השאלות ולאחר מכן תשאל.

משה כחלון: מה קורה ב-2008?

מנשה סמירה: ב-2008 ערוץ 10 יעמוד במחויבויות שלו, קרי הוא יעמוד בכ-55 מיליון ₪ השקעה בתוכן וזו הייתה המחויבות שלו.

מנשה סמירה: הוא עומד בתשלום דמי הזיכיון ותמלוגים.

מנשה סמירה: תחום הקולנוע עדיין פתוח, לא הייתה התקדמות בתחום הקולנוע בגלל שמן הסתם ערוץ 10 בחר להשקיע בתוך המסך כרגע ואת זה הם יסבירו טוב יותר.

מנשה סמירה: כשאנחנו מדברים על ההשקעה בקולנוע לקחנו בחשבון גם את 2008, ה-20 מיליון ₪ כולל גם את 2008, ידענו שהם לא מחזירים ב-2008.

מנשה סמירה: כלומר אין ספק ש-2008 היא מפנה, ואגב בשביל הצדק, לגבי ערוץ 10, השנה שלו מתחילה ב-28 בינואר ומסתיימת ב-27 בינואר.

לאה ורון: אמרת שב-2008 לערוץ יש כוונה לעמוד בתחום התוכן ב-55 מיליון ₪.

מנשה סמירה: שזה המחויבות השנתית שלו.

לאה ורון: אבל בתחום התוכן יש לו חוב של 70 מיליון ₪.

מנשה סמירה: חוב הוא לא החזיר, הוא לא החזיר חובות.

מנשה סמירה: אני מדבר על כך שהוא עמד בחובה - - -

אתי בנדלר: בחובה השוטפת.

מנשה סמירה: הוא לא יצבור חוב נוסף.

משה כחלון: רציתי לדעת אם הוא הולך לצבור חוב נוסף.

מנשה סמירה: לא.

מנשה סמירה: זו שנת 2008.

מנשה סמירה: יתכן אפילו שיהיה להם עודף מסוים קטן של 3, 4 מיליון אבל זה צריך לחכות לסיכום הסופי.

מנשה סמירה: זאת תמונת המצב.

מנשה סמירה: אנחנו חשבנו ועדיין חושבים שבסך הכל לנוכח הצורך בעת הזו ששני הערוצים ימשיכו לתפקד ושתהיה רמה של תחרות, צריך לתת לישראל 10 את הארכה להגיע להסדר ולהעמיד את הביטחונות הנדרשים, להשלים את הפערים, להציג תוכנית עבודה מלאה לכל המרכיבים שדיברנו עליהם כאן כפי שנמסר לנו בהתחייבות של בעלי המניות.

מנשה סמירה: לכן אם צריך להכריע בעת הזו או אפילו ב-28 בנובמבר אזי הם לא עומדים וצריך לא לתת הארכה וליטול את הזיכיון ולצאת למכרז חדש.

מנשה סמירה: אם אנחנו כאן רוצים לתת להם הזדמנות וחשבנו שיש פרשנות שמאפשרת זאת, חשבנו שיש מקום לתת להם את העניין הזה אז כן צריך לתת את הארכה המסוימת הזו.

מנשה סמירה: מבחינתי אם הנושא לא יאושר – העסק ברור ומובן מאליו.

מנשה סמירה: אם העסק יאושר הם נדרשים, אנחנו כבר מקיימים איזשהו דיאלוג לגבי ההסדר, עד ה-15 בינואר להציע את המתווה הסופי בהנחה, אם והוועדה תאשר, אזי עד ה-15 בינואר ערוץ 10 נדרש להעמיד את התוכנית ואת המחויבויות להסדר הכולל.

מנשה סמירה: עכשיו כשאנחנו כבר יותר יודעים על המשבר הכלכלי אני רוצה לקוות שהם יגיעו גם להסדרים עם הבנקים ועם כל מי שצריך.

דורון אבני: ברשות היושב ראש אני רק רוצה להוסיף 2 נקודות.

דורון אבני: האחת בהתייחס להערה בתחילת הישיבה, כפי שכבר נאמר פה, המועצה קיבלה החלטה בהתאם לתקנות.

דורון אבני: כלומר מועצת הרשות השנייה במועד קיבלה את ההחלטה הנדרשת שהייתה יותר מורכבת מהחלטה של כן ולא ולכן אנחנו נמצאים פה.

אתי בנדלר: מה הייתה ההחלטה?

דורון אבני: ההחלטה הייתה שעל פי מצב הדברים הקיים ערוץ 10 לכאורה לא עומד במחויבויות ולפיכך לא ניתן להאריך את זיכיונו.

אתי בנדלר: ראיתי את המילה לכאורה בהקשר זה, היא נכללה גם במכתבה של גברת דאבוש לשר בבקשה לשנות את התקנות.

אתי בנדלר: מה משמעות המילה "לכאורה" בעניין הזה?

אתי בנדלר: עמדה או לא עמדה?

אתי בנדלר: שוב, זו מילה שיוצרת עמימות מסוימת.

דורון אבני: לגבי השאלה של עמידה או אי עמידה אין עמימות, יש קביעה של מועצת הרשות השנייה בעקבות - - -

אתי בנדלר: אז היא לא "לכאורה", היא לא עמדה בהתחייבויות.

דורון אבני: המילה "לכאורה" מצטרפת לשאלת הארכת הזיכיון.

דורון אבני: לגבי הארכת הזיכיון נאמר: לכאורה לא ניתן להאריך את זיכיונו.

דורון אבני: לגבי אי עמידה במחויבויות יש קביעה מפורשת שאי אפשר, הנתונים הוצגו כאן ואין כוונה להציג נתונים אחרים.

דורון אבני: הערוץ לא עמד בהתחייבויותיו נכון לעת הזו.

אתי בנדלר: נאמר: הרי שלכאורה ישראל 10 לא עמדה במחויבויות.

אתי בנדלר: אם כך, המילה "לכאורה" איננה ממוקמת במקום הנכון.

דורון אבני: אני מסתכל בהחלטה, נאמר:

דורון אבני: לכאורה לא ניתן בעת הזו להאריך את זיכיונה של ישראל 10.

אתי בנדלר: זה ה"לכאורה" השני.

דורון אבני: זה מצב הדברים כך שמבחינת המועצה - המועצה קיבלה החלטה במועד הנכון, זו נקודה אחת שהיה חשוב לי להבהיר.

דורון אבני: נקודה שנייה לגבי מועד קבלת ההחלטה.

דורון אבני: צריך לזכור שכאשר התקנות האלה הובאו לראשונה על ידי שר התקשורת לפני מספר חודשים אל שולחן ועדת הכלכלה, הבקשה הייתה שהמועד שייקבע בתקנות הוא ה-1 בפברואר 2009.

דורון אבני: המועד הזה נקבע לאחר התייעצות מקצועית בין שר התקשורת לבין הרשות השנייה כדי לוודא שייוותר זמן סביר במידה והמועצה תחליט לא להאריך את הזיכיונות, לקיים מכרז חדש ולהיערך לעליית זכיין חדש ב-28 לינואר 2010.

דורון אבני: בדיון שהתקיים בוועדה שהיה בעת כלכלית אחרת ובמצב דברים שונה, באו גם ישראל 10 וגם הרשות השנייה ואמרו: לאור מגעים שהיו בין הצדדים יש כבר הסדר על השולחן ולכן אין סיבה אמיתית להמתין את פרק הזמן שהתבקש מלכתחילה, ולכן צומצמו לוחות הזמנים בישיבה שהתקיימה בוועדה.

דורון אבני: בדיעבד הסתבר לנו שהמועד המקורי היה הנכון יותר ואפילו אנחנו מבקשים להזיז אותו בחודש ימים מבלי שזה יפגע ביכולת המקצועית להיערך למכרז והיה ויידרש.

דורון אבני: ברקע הדברים צריך לזכור שהמלצה המקורית הייתה ה-1 בפברואר 2009 ולא ה-1 בדצמבר 2008.

משה כחלון: נדמה לי שאמרת שעד ה-15 בינואר הם צריכים להגיש תוכנית.

מנשה סמירה: בהנחה שאתם תאשרו שנוכל לקבל החלטה, התשובה היא כן.

משה כחלון: ומה יקרה ב-16 בינואר אם לא תהיה תוכנית?

מנשה סמירה: מבחינתנו ההחלטה התקבלה וצריך לממש אותה.

מנשה סמירה: לצאת להליכי מכרז.

משה כחלון: כי כתוב בסעיף האחרון של יושבת ראש המועצה:

משה כחלון: אבקש לשוב ולהדגיש כי במידה ועד ה-1 למרץ ישראל 10 לא תציג מתווה מתאים – הרי שהמועצה תפעל במהירות האפשרית.

מנשה סמירה: אם עד ה-15 בינואר לא תהיה לנו הצעת מתווה שנקבל עליה דיונים במועצה, אם הם יגישו ב-15 בינואר המשא ומתן ייקח בערך חודש עד לקבלת החלטה סופית.

מנשה סמירה: אם עד ה-15 בינואר אין את ההצעה הראשונית לא נעמוד בלוחות הזמנים.

משה כחלון: תודה, מנכ"ל ערוץ 10, בבקשה.

יוסי ורשבסקי: בחודש ספטמבר כמו שמנשה אמר היינו בישיבה של הרשות השנייה והתחייבנו לעמוד בכל מחויבויות העבר, כולל התחייבות של הבעלים, התחייבות שניתנה במכתב ובאמת ובתמים התכוונו וכבר נערכנו בלוח השידורים שלנו לשנת 2009 על מנת לעמוד ולהחזיר את חובות השידור אחורה.

יוסי ורשבסקי: אלא שקרה מה שקרה בעולם.

יוסי ורשבסקי: הצונאמי הכלכלי פגע מאוד בכל העולם, אנחנו רואים תמיכה של ממשלות לא בערוצי טלביזיה אלא בבנקים, בחברות רכב, ברשתות ביטחון כאלה ואחרות בישראל.

יוסי ורשבסקי: בעלי המניות של ערוץ 10 שהפסידו למעלה ממיליארד ו-300 מיליון ₪ במהלך הזיכיון נפגעו גם הם קשה.

יוסי ורשבסקי: התוכנית העסקית שלנו הייתה לקבל קו אשראי מהבנק על מנת לעמוד בכל המחויבויות.

יוסי ורשבסקי: הבנקים שנתנו לנו להבין לפני הצונאמי הכלכלי, ניאותו להעמיד לנו את קו האשראי הזה, בבת אחת קרה מה שקרה ונעצר כל האשראי, אפילו שקל לא קיבלנו.

יוסי ורשבסקי: בעלי המניות נאלצים להזרים, גם כעת בשוטף, הרבה מאוד מיליוני שקלים כל חודש על מנת לעמוד בשידוריו של ערוץ 10.

יוסי ורשבסקי: המצב הוא מאוד לא פשוט.

יוסי ורשבסקי: חלה מערבולת ואני בטוח שכולכם מכירים אותה, מערבולת שאף אחד לא התכונן לה ואף אחד לא יודע איך לצאת ממנה.

יוסי ורשבסקי: אנחנו התכוונו באמת ובתמים לעמוד בכל המחויבויות ואני גם לא הייתי מזלזל מנשה ב-3, 4 מיליון ₪ שלדעתי נעמוד השנה מעבר למחויבות שיש לנו ב-2008.

יוסי ורשבסקי: כבר עתה אנחנו קצת למעלה מהמחויבות שלקחנו על עצמנו ב-2008.

יוסי ורשבסקי: אנחנו בדיאלוג עם הרשות על מנת לראות איך אנחנו גם עומדים במחויבויות העבר בצורה שנוכל להתחייב לה.

יוסי ורשבסקי: כי כמו שאמרתי, חל שינוי עצום במצב.

יוסי ורשבסקי: אני רק רוצה להזכיר לוועדה המכובדת שאנחנו רואים שגם החובות של המתחרים של ערוץ 2, עולים בהרבה על החובות שלנו, אני מדבר על המחויבויות לשידור.

יוסי ורשבסקי: זאת אומרת שיש פה איזשהו כשל שצריך לתקן אותו ואנחנו בדיאלוג, אני מקווה שנצליח לתקן.

משה כחלון: מה יקרה עד ה 15 בינואר?

משה כחלון: חוץ מדיאלוגים?

יוסי ורשבסקי: אנחנו מקווים שנמצא דרך על מנת לעמוד במחויבויות ולקבל הארכת זיכיון.

יוסי ורשבסקי: זה לא פשוט אדוני, ממש לא פשוט.

משה כחלון: אני מתאר לעצמי.

יוסי ורשבסקי: כי עדיין, במצב של היום, בלי קו אשראי מהבנקים בעלי המניות מזרימים לנו, אני לא רוצה להגיד את הסכומים אבל אלו סכומים מטורפים.

יוסי ורשבסקי: אני לא יודע אם אפשר להגיד את זה פה ליועצים משפטיים וכן הלאה שנדבקים לחוק אבל אני חושב שמגיע יישר כוח גדול מאוד לאנשים שדבקים במשימה ולא לקבל מאומה.

יוסי ורשבסקי: זאת אומרת, אין להם שום השפעה ושום דבר והם דבקים במשימה וממשיכים להפעיל את הערוץ תוך כדי הפסדים כבדים ומטורפים, כולל תמיכה ביצירה הישראלית, כולל תמיכה בדמוקרטיה הישראלית עם הפעלת חברת החדשות.

יוסי ורשבסקי: לא הייתי מזלזל בכך ולא הייתי רואה את זה כעניין של מה בכך.

משה כחלון: תודה.

דבורה קמחי: אני רק רוצה להוסיף, אנחנו כל הזמן מתמקדים בחלק של אי העמידה אבל רק לציין שבמרבית המחויבויות על פי התוספת השנייה לחוק, ערוץ 10 גם עמד וגם החזיר.

דבורה קמחי: במחויבות להוצאה כוללת לשידורים הערוץ עמד והחזיר את כל מחויבויות העבר.

דבורה קמחי: זאת אומרת, מבחינת הכסף, כמות הכסף שבעלי המניות התחייבו להשקיע בערוץ – הם השקיעו את כמות הכסף כפי שנדרש על פי התוספת.

דבורה קמחי: הערוץ גם עמד במחויבות להוצאה לחדשות וגם השלים את כל מחויבויות העבר בעניין הזה.

דבורה קמחי: הנושא היחיד שנותר להסדיר הוא השקעת יתר בתוכניות סוגה עילית מתוך סך ההוצאה לשידורים.

משה כחלון: תודה, רועי בבקשה.

רועי הסל: אנחנו מחליפים את יורם חטב שלא יכול היה להגיע, ערן איווניר חברי לאיגוד השחקנים ואני שפועל בוועד המנהל של שח"ם כבר כמה שנים.

רועי הסל: לקראת הישיבה היום קראתי אתמול פרוטוקולים כל היום עד 2 בלילה.

רועי הסל: באתי מוכן, אני מכיר את כל החומר, גם על בשרי.

רועי הסל: כאב לב אחד גדול.

רועי הסל: כאב לב עם ערוץ 10, אני שחקן, אני רוצה שהערוץ ייקח אותי וייתן לי עוד עבודה.

רועי הסל: עכשיו אני מסתכל ושואל את עצמי, היצע מול ביקוש.

רועי הסל: בשוק חופשי, יש כאן שחקנים במשחק מסחרי לגמרי שמה שמוביל אותו הוא כסף והרווחים.

רועי הסל: השחקים האלה יש להם היצע מסוים שאתם כרשות צריכים לבחון האם הוא היצע לא גדול מדי לעומת הביקוש של השוק.

רועי הסל: יכול להיות שכולנו חוטאים במחשבה שלסגור ערוץ זה נורא ואיום.

רועי הסל: יכול להיות שכולנו חוטאים במחשבה ש-3 זכיינים זה לא מספיק.

רועי הסל: אולי הפוך.

רועי הסל: הרי גם ככה אנחנו לא יכולים לטפל ברשת וקשת.

רועי הסל: לא יכול להיות שכל ישיבה, ואני קורא בפרוטוקולים, שהיושב ראש מפנה קודם כל את הדיבור לרשות השנייה מהפן המקצועי.

רועי הסל: תנו לנו אלמנטים מקצועיים.

רועי הסל: כל ישיבה מתחילה בהסברים של הרשות השנייה ואני קורא שזה לא רגולטור.

רועי הסל: אני קורא שזה סנגור של הזכיינים.

רועי הסל: כלומר אני מגן הזיכיון.

רועי הסל: לא.

רועי הסל: אתה הרגולטור של הזיכיון.

רועי הסל: לאחי יש זיכיון לדומינוס פיצה.

רועי הסל: אין לו ועדות, אין לו בקשת הקלות.

רועי הסל: המדינה נתנה פה זיכיון לבעל הון, לבעלי הון.

רועי הסל: ליבי ליבי.

רועי הסל: בעלי הון שלא יושבים פה כשמתדיינים על סגירת הערוץ שלהם.

רועי הסל: הדיון הזה מתעלם מתנאי שוק באופן מקצועי, מכללי המשחק שמי שלא עשה חזון מטרות, הצבת יעדים עסקיים – נכשל.

רועי הסל: שחקן שמשחק במשחק ויש צונאמי כלכלי – מתרסק.

רועי הסל: אלו כללי המשחק.

רועי הסל: אנחנו כמדינה נבוא ונעזור לו אבל כמה שנים?

רועי הסל: כמה שנים מהציבור ייעלמו מיליוני שקלים?

רועי הסל: אני לא הגעתי למיליון הראשון שלי עדיין.

רועי הסל: מיליוני שקלים שאני לא צריך לפרט.

רועי הסל: אתה כן צריך לפרט מר סמירה.

רועי הסל: בספוט הפרסומת לדוגמא כבוד היושב ראש, לא עלו המחירים מזה 8 שנים.

רועי הסל: תקנו אותי אם אני טועה.

רועי הסל: 8 שנים יחסית לעולם, מדדית, לא עלה ספוט הפרסום.

רועי הסל: למה?

רועי הסל: כי בעלי ההון מפרסמים בערוץ.

רועי הסל: יש פה איזושהי מכבסת כסף מטורפת.

רועי הסל: אם הדוח שאני משלם על זה שהרימו לי את האוטו מהמדרכה הוא 500 ₪, כמה אני צריך להרוויח כדי לשלם את הדוח הזה בחודש?

רועי הסל: קבע מישהו שזה יהיה 500 ₪.

רועי הסל: כלומר שההכנסה שלי צריכה להיות לפחות 4000 במינימום, 5000, 6000 ₪.

רועי הסל: קרוב ל-200 מיליון שקלים חסרים פה.

רועי הסל: יש 2 אפשרויות, או שזה ניהול לא תקין מהסיבות שאמרתי קודם, אי הצבת חזון, מטרות, עסקי לגמרי נטו, עזבו את התוכן.

רועי הסל: לא רוצה לשחק בדרמה, מצטער שאני לא יכול במקום בובליל אבל כרגע אני לא מדבר על התוכן.

רועי הסל: איפה הכסף הזה נעלם בדוחות, בחובות?

רועי הסל: או ניהול לא תקין ועל האפשרות השנייה אני לא רוצה לחשוב.

רועי הסל: אולי יהיו לי דברים להגיד בהמשך כי זה כרגע מה שיש לי להגיב עכשיו.

רועי הסל: פורום היוצרים אנחנו בעמדה מאוד מוצקה שמה שצריך לסגור סוגרים, עושים מכרז, מרעננים את השוק וצועדים לעבר המאה העשרים ואחת בגאון ולא מפגרים אחורה כל ישיבה.

רועי הסל: כל ישיבה חודשים אחורה.

משה כחלון: מאז שהיו יותר מדי פרסומים כן ייסגר ערוץ 10, לא ייסגר ערוץ 10, השוק די שקוף בעניין הזה.

משה כחלון: היו לכם פניות של בעלי הון שמעוניינים?

משה כחלון: מתעניינים?

משה כחלון: שואלים?

משה כחלון: נניח שערוץ 10 כרגע נותן את המפתחות, לא נסגר, ברצונו החופשי בא ורשבסקי ואומר: אני הולך הביתה.

משה כחלון: יש בעלי הון שמתעניינים?

משה כחלון: הביעו עניין?

מנשה סמירה: עניין יש.

מנשה סמירה: יש שאלות, יש התעניינות.

מנשה סמירה: עד כמה זה יתממש למשהו מעשי – הייתי מאוד זהיר בתשובה שלי בעת הזו לאחר המשבר הכלכלי.

מנשה סמירה: אם היית שואל אותי לפני כמה חודשים הייתי עונה תשובות יותר בטוחות.

מנשה סמירה: בעת הזו אני הרבה יותר זהיר לגבי התשובה.

מנשה סמירה: ונשים את זה פה על השולחן.

מנשה סמירה: מן הסתם כולנו מבינים שהתקופה לא פשוטה.

מנשה סמירה: יש שאלה מאוד רצינית, איזה סוג של מכרז נעשה?

מנשה סמירה: נידרש גם לעניין הזה.

מנשה סמירה: זה לא סוד שמתנהלות כרגע ועדות ורפורמות.

מנשה סמירה: לכן נצטרך לשקלל את כל הדברים הללו כשניקח את זה בחשבון.

מנשה סמירה: הערה כללית נוספת.

מנשה סמירה: בשיקולים שלנו כשאנחנו באים לדון בעתידה של הזכיינית ישראל 10, כי ערוץ 10 יימשך, השאלה אם זה ישראל 10 או לא.

מנשה סמירה: בשיקולים ובשאלות, אני אומר את זה גם לציבור היוצרים, הרשות השנייה מחויבת, וזה לא סוד שאנחנו נמצאים בתווך ואנחנו חוטפים מכל הצדדים בעת הזו כי לכולם קשה.

מנשה סמירה: קשה ליוצרים בוודאי ובוודאי ואין ספק שיש פגיעה קשה בפרויקטים ובעבודות שהיוצרים היו צריכים לבצע.

מנשה סמירה: קשה לתעשייה כולה.

מנשה סמירה: אנחנו נדרשים לאזן וזאת הנקודה, אנחנו צריכים לאזן בין המרכיבים השונים ובעיקר ההסתכלות שלנו היא על הטובה של הציבור.

מנשה סמירה: אנחנו חושבים שלעשות מאמץ להמשיך את המהלך שיש 2 ערוצים שמתפקדים עם מחויבויות תוכן – זה בהחלט צורך ועמדה שמגינה על הציבור ואת זה אנחנו מנסים לעשות.

מנשה סמירה: העניין לא פשוט, אנחנו גם עדים לטרנדים השונים ולבעייתיות שיש עם סוג התוכניות שרווח לאחרונה וגם איתם אנחנו מתמודדים.

מנשה סמירה: גם פה אנחנו משקללים בין חופש הביטוי וחופש היצירה, אוסיף גם ה"לכאורה" לפעמים, לבין ההתערבות של רגולטור בדברים שאני לא בטוח שאפילו שאני לא אוהב אותם כדאי כי מחר מישהו אחר ירצה להתערב בדברים אחרים ואז מצבנו לא יהיה נכון.

מנשה סמירה: כלומר, צריכים להסתכל על הדברים בזהירות הראויה ואני מקווה שזה מה שאנחנו עושים.

מנשה סמירה: כרגע יש טלטלה ובואו נראה לאן אנחנו מתקדמים.

מנשה סמירה: אנחנו סבורים שבעת הזו כן צריך לאפשר את הדיון הזה.

יוסי ורשבסקי: אני רוצה להפנות את תשומת ליבך לכך, אפרופו השאלה אם יהיו עוד מתמודדים למכרז, לזה שבערוץ 2 גם בקשת וגם ברשת יש מניות על המדף, ערוצים לכאורה רווחיים ואף אחד לא פונה אליהם.

יוסי ורשבסקי: כלומר אף אחד לא רוצה להתקרב עם מקל של 100 מטר כרגע לתעשיית הטלביזיה.

יוסי ורשבסקי: אני באמת לא כבעל עניין חרד לאפשרות שיהיה מכרז כי אז מדינת ישראל תישאר עם ערוץ מסחרי אחד, ערוץ 2, ועם חברת חדשות אחת.

יוסי ורשבסקי: אני חושב שזה יהיה רע מאוד.

רועי הסל: אולי השוק שלנו צריך פחות היצע.

רועי הסל: שוק הפרסום באינטרנט לקח פלח מאוד גדול.

רועי הסל: אולי זאת הסיבה אבל צריך לבדוק.

רועי הסל: הפרסום באינטרנט בשנים האחרונות הרקיע שחקים.

רועי הסל: יכול להיות שזה גנב מהטלביזיה אפשרות לעוד ערוץ מסחרי.

רועי הסל: אנחנו כרשות צריכים לבדוק את זה.

רועי הסל: זאת המחויבות האמיתית לציבור.

רועי הסל: לא דוח תורג'מן היה צריך לבוא.

רועי הסל: היה צריך לבוא דוח כזה שאומר מה תנאי השוק העסקיים.

רועי הסל: זאת ועדת כלכלה, לא ועדת אומנים.

מנשה סמירה: בתעשיית פרסומת שעומדת על מיליארד פסיק אחד בערך לשוק הטלביזיה – אפשר להחזיק 2 ערוצים לפחות - - -

רועי הסל: אבל עובדה שלא.

מנשה סמירה: כאשר נדרשת התאמה כלשהי לשוק ולהשתנות שחלה ב-3 השנים האחרונות.

מנשה סמירה: גם אתם נדרשתם לזה בהסדר היוצרים - - -

רועי הסל: בישיבות הבאות יבקשו אישור לפרסום, גם שוק הפרסום יתרסק.

משה כחלון: כבר ביקשו.

משה כחלון: חבר הכנסת אלכס מילר, בבקשה.

אלכס מילר: אני אתייחס לעניין בהיבט של ועדת החינוך.

אלכס מילר: אני מסכים עם החברים בכך שבסופו של דבר צריך לדאוג לאלו שעושים את האיכות, עושים תרבות איכותית במדינת ישראל.

אלכס מילר: אני יודע שהמשבר הכלכלי פגע היום בעקיפין או במישרין בכל המדינות, גם במדינת ישראל וצריך למצוא פיתרונות.

אלכס מילר: הגיע הזמן גם שמשרד התרבות ימצא דרך איך לדאוג לשחקנים לאומניים ושיתערב.

אלכס מילר: יש לנו חילוקי דעות מבחינת התוכן.

אלכס מילר: אני יכול להגיד לך שלפעמים כן צריך להתערב בתוכן ואני חושב שהנושא של התרבות והאומנות זה אחד מהדרכים של מדינת ישראל להעביר את המסר לעולם, גם בהיבט של הסברה.

אלכס מילר: אני חושב שמשרד התרבות הגיע הזמן שיתעסק בזה ולא בצורה מעורפלת כמו שזה קורה היום אלא בצורה הרבה יותר ישרה ושיהיו גם תקציבים לנושא הזה ושיתמכו באומנים.

אלכס מילר: גם מבחינת הערוצים, בסופו של דבר אתם רוצים שתהיה לכם איכות.

אלכס מילר: גם כשאתם יוצאים מהמשבר אתם רוצים שתהיינה תוכניות עם תוכן.

אלכס מילר: באים ילדים, באים צעירים, רואים דברים ולומדים מהם ולא כמו שלפעמים קורה היום כשאתה מסתכל וממש מאבד את עצמך מבחינת הדברים שרואים בטלביזיה.

אלכס מילר: אני חושב שצריך לחשוב על העניין הזה איך משלבים, איך לוקחים ואיך מקדמים את התרבות בישראל ומאחדים את הכוחות בכל המובנים, גם אם זה משרד התקשורת, גם משרד החינוך וגם משרד התרבות.

אלכס מילר: אתם מבחינת

אלכס מילר: כם כמנכ"לים של הערוצים המסחריים צריכים לראות איך משלבים את הידיים בנושא הזה.

אלכס מילר: אם צריך בתקופה מסוימת לעזור לשחקנים ולשלב אותם בדברים שקשורים לפרסומות וכו' – תראו אם אתם יכולים לעזור כי אחרת זה לא יעבוד כי בסופו של דבר האנשים לא ירצו ללכת לתחום הזה כי הם יראו שאין בו פרנסה ומי שהיום נמצא בתוך המערכת יחפש דרכים אחרות להרוויח את הכסף ויצא מהמערכת ואז אנחנו נאבד את האיכות וכל היום נהיה בתוכניות ריאליטי ואני לא חושב שזה התוכן היחיד שאנחנו צריכים להעביר לדור הצעיר.

משה כחלון: תודה.

משה כחלון: האגודה לזכות הציבור לדעת, בבקשה.

נילי בן גיגי: אנחנו בעד ריבוי ערוצים מסחריים.

נילי בן גיגי: זה תורם לאיזון, לגיוון ולפלורליזם, אבל לא בכל מחיר.

נילי בן גיגי: להשקפתנו המטרה לא מקדשת את האמצעים.

נילי בן גיגי: על אף שהיינו מאוד רוצים שיישאר ערוץ מסחרי, אם הכשלים כאלה מצטברים אז יש מקום לאור חוות הדעת הקודמת של היועצת המשפטית של ועדת הכלכלה ולאור הנתונים שקיימים היום על ידי הרשות השנייה לסיים את הזיכיון הנוכחי.

נילי בן גיגי: אם היו כשלים ניתן להסיק מסקנות לגביהם במכרז החדש שיוצע אבל לא בכל מחיר להמשיך את הפארסה הזאת.

נילי בן גיגי: דינו של ערוץ 10 להשקפתנו אינו שונה מדינו של כל זכיין אחר בשוק החופשי ואת המסקנות שצריך להסיק אנחנו מקווים שיוסקו כאן על פי כל מה שהצטבר.

נילי בן גיגי: לא עמדת במחויבויות - פנה מקומך לאחרים שיעשו זאת.

נילי בן גיגי: בואו נשאיר לשוק את ההחלטה.

נילי בן גיגי: במיוחד בתקופה הזאת, בתקופה של בחירות, עדיף לא לגעת בדברים האלו ולהשאיר אותם לאחר תקופת הבחירות, אבל כך או כך, את הזיכיון הנוכחי, לאור הנתונים שהצטברו אנחנו ממליצים ומבקשים מהוועדה לסיים ולהמליץ על מכרז חדש.

משה כחלון: זה לא נושא הדיון מכרז חדש או לא, הנושא הוא להאריך עד ל-1 במרץ או לא.

נילי בן גיגי: אנחנו כמובן תומכים באי הארכה של המועד.

אתי בנדלר: אחזור לכמה מושכלות יסוד כדי להיזכר על מה אנחנו מדברים.

אתי בנדלר: החוק קבע שהמועצה תהיה רשאית לקבל החלטה אם להאריך או לא להאריך את הזיכיון של הערוץ השלישי הידוע כערוץ 10 עד למועד מסוים.

אתי בנדלר: זאת אומרת, השר הוסמך לקבוע בתקנות באישור ועדת הכלכלה מועדים להגשת בקשה להארכת הזיכיון ולקבלת החלטה על ידי המועצה.

אתי בנדלר: מה שמתבקש כאן זה לדחות את המועד שעד אליו הרשות השנייה צריכה לקבל החלטה אם להאריך או לא להאריך את זיכיונו של ערוץ 10.

מרינה סולודקין: יש עמדת השר בנושא?

אתי בנדלר: השר אימץ את בקשת הרשות השנייה וביקש להאריך את המועד.

אתי בנדלר: להזכירכם, הזיכיון ניתן מלכתחילה ל-8 שנים מ-28 בינואר 2002 עד ה-27 בינואר 2010.

אתי בנדלר: עתה מתבקשת הארכת הזיכיון לתקופה של שנתיים נוספות, קרי מ-28 בינואר 2010 עד ה-27 בינואר 2012.

מרינה סולודקין: באיזה נימוק?

אתי בנדלר: בנימוק שהערוץ רוצה.

אתי בנדלר: אני מבקשת להזכיר לצורך הדיון היום שהחוק התייחס לשני נושאים שונים שעתה הם עולים במעורבב ואנחנו קצת שוכחים את ההפרדה ביניהם.

אתי בנדלר: אחד זה הנושא של הפיקוח השוטף והבדיקה של עמידת הערוץ במחויבויותיו והדבר השני הוא הארכת הזיכיון.

אתי בנדלר: בקשר לפיקוח השוטף, מעבר לעובדה שבידי הרשות לא רק סמכות אלא חובה לערוך כל הזמן פיקוח שוטף על עמידת הזכיינים, ואני מדברת כאן לא רק על הזכיין של ערוץ 10 אלא גם הזכיינים בערוץ השני, במחויבויות שלו קבע החוק נקודת בדיקה וקבע גם את התוצאות של הבדיקה בעקבות הבדיקה הזאת.

אתי בנדלר: נקודת הבדיקה הייתה צריכה להיות במחצית תקופת הזיכיון עם אפשרות לדחות את זה בשנה אחת, דבר שאכן נעשה ובעצם בתום 5 שנים לזיכיון, קרי ב-27 בינואר 2007 היה על הרשות השנייה לבדוק אם הערוץ מילא את מחויבויותיו בתקופה שחלפה.

אתי בנדלר: קובע החוק כדלקמן: אם מצאה הרשות שהזכיינית הפרה או לא עמדה במחויבויות שלה - היא צריכה לקבל החלטה נוספת.

אתי בנדלר: א.

אתי בנדלר: היא צריכה לקבל החלטה האם ההפרות האלה מצדיקות את ביטול הזיכיון.

אתי בנדלר: החליטה שההפרות אינן מצדיקות את הפרת הזיכיון - היא צריכה לקבוע כיצד המחויבויות האלה ימולאו עד תום תקופת הזיכיון הראשונה, קרי את המחויבויות שלא בוצעו עד לאותה נקודת בדיקה חובה על המועצה לקבוע שהזכיינית חייבת למלא עד ה-27 בינואר 2010, ואני מדגישה 2010.

אתי בנדלר: זו האופרה של הבדיקה.

אתי בנדלר: הבדיקה הזאת בפועל לא נעשתה בסמוך ל-27 בינואר 2007 כפי שהייתה צריכה להיעשות אלא נעשתה רק בשנת 2008.

אתי בנדלר: מדוע עד היום לא שמענו הסברים לכך?

אתי בנדלר: לרשות הפתרונים.

אתי בנדלר: הבדיקה הזאת נעשתה והוגשה, הוקמה ועדת משנה של המועצה הידועה כוועדת תורג'מן.

אתי בנדלר: המסקנות שלה הוגשו אם אינני טועה ביוני 2008, קרי באיחור של קרוב לשנה וחצי.

אתי בנדלר: ומה היו התוצאות?

אתי בנדלר: אכן היו הפרות אבל מסתבר שאי אפשר לעמוד במצוות המחוקק ולקבוע שהחזרת המחויבויות האלה תיעשה עד תום תקופת הזיכיון, קרי ינואר 2010.

אתי בנדלר: אם כך המליצה הוועדה והמועצה קיבלה את ההמלצה הזאת, עושים "פוס".

אתי בנדלר: בודקים אם אפשר לתקן את החוק ולקבוע שהמחויבויות האלה לא ימולאו עד שנת 2010 אלא להאריך את הזיכיון ולפרוס את כל המחויבויות האלה עד תום תקופת ההארכה.

אתי בנדלר: יתוקן החוק – אז נוכל להמשיך הלאה.

אתי בנדלר: לא יתוקן החוק – הרי שבמצוות החוק חובה לבטל את הזיכיון.

אתי בנדלר: זה חלק של הבדיקה.

אתי בנדלר: עכשיו יש חלק שני, החלק השני הוא הנושא של הארכת הזיכיון שאלה הוראות אחרות בחוק.

אתי בנדלר: אומר החוק: עד למועד מסוים רשאית הזכיינית להגיש בקשה להארכת זיכיון ועד למועד אחר חייבת המועצה לקבל החלטה, אבל מועצה יקרה או רשות יקרה, את רשאית לקבל החלטה על הארכת הזיכיון אך ורק בתנאי שהזכיינית מילאה אחר המחויבויות שלה עד תום תקופת הזיכיון.

אתי בנדלר: גם זה לא התמלא.

אתי בנדלר: וגם למצער, לא הוגשה הצעת חוק לא על ידי הממשלה ולא על ידי חברי הכנסת לתיקון החוק.

אתי בנדלר: אם כך, לחוק להבנתי יש תוצאה אחת בלבד, בין אם יוארך המועד להחלטת המועצה ובין אם לא יוארך המועד לקבלת החלטת המועצה בבקשה לקבלת הזיכיון.

אתי בנדלר: ואגב, לגבי סדר הדברים לא הייתה מחלוקת, לא רק אני אמרתי את זה.

אתי בנדלר: ישבו כאן דורון אבני, יורשה לי לצטט מדבריך מישיבת הוועדה ב-6 באוגוסט 2008.

אתי בנדלר: "עכשיו המסגרת הפורמלית היא שהמועצה תדע לקיים שימוע לערוץ 10 בנושא שלילת הזיכיון כחלק מנקודת הבדיקה שקבועה בסעיף 34".

אתי בנדלר: כלומר הנושא הראשון של הבדיקה - אם הערוץ יצלח את נקודת הבדיקה בעקבות ממצאי השימוע יהיה ניתן רק אז לדון בהארכת הזיכיון.

אתי בנדלר: אומרת גב' נגה רובינשטיין היועצת המשפטית של משרד התקשורת שאינה נוכחת היום, "לכן עולה השאלה איך נעשתה כבר פנייה להארכת הזיכיון בחקיקה עוד לפני שהייתה בדיקה שמחויבת קודם לכן?

אתי בנדלר: הלו"ז בחוק הרשות השנייה מחייב לבצע בדיקה של עמידת הערוץ בתנאי זיכיונו, רק לאחר מכן יש אפשרות להאריך את הזיכיון.

אתי בנדלר: נכון שיש אפשרות לתקן חקיקה אבל יש סדר דברים".

אתי בנדלר: ובכן, חקיקה לא תוקנה וסדר הדברים, למרות כל חוות הדעת השתבש.

אתי בנדלר: יושב כאן מנהל ערוץ 10 ואומר: יש משפטנים שקוראים את החוק ויש מציאות.

אתי בנדלר: אז המציאות שאני מכירה היא שצריך לכבד את החוק אלא אם כן החוק משתנה בעקבות המציאות המשתנה.

אתי בנדלר: אבל לא יתכן שיש חוק מצד אחד ויש מציאות מצד שני ואין חיבור בין 2 הדברים.

אתי בנדלר: זו האמת שאני מכירה.

אתי בנדלר: אומר כאן מנכ"ל הרשות השנייה מר סמירה שיש חוות דעת, ואני מניחה שמדובר בחוות הדעת של ידידי דורון אבני, שיש פרשנות של החוק שמאפשרת לפעול בצורה אחרת.

אתי בנדלר: ואכן גם במכתב של גב' דאבוש לשר בבקשה להאריך את המועד נאמר שיש פרשנות מסוימת שלפיה אפשר לפעול אחרת, פרשנות תכליתית.

אתי בנדלר: שורה 4 ב-ב'.

אתי בנדלר: "בהתאם להוראות החוק בחנה המועצה כי תנאי להארכת הזיכיון האם ישראל 10 קיימה במהלך תקופת הזיכיון את מחויבויותיה, לאור המלצות ועדת תורג'מן והחלטות המועצה בנושא הרי שלכאורה ישראל 10 לא עמדה במחויבויות כנדרש" וקיבלנו כאן הבהרה שה"לכאורה" נכנס לכאן בטעות ושיש קביעה שהמועצה לא עמדה בהתחייבויות כנדרש.

אתי בנדלר: אשר על כן אמרנו שאם היא לא עמדה במחויבויות – תוצאת החוק היא אחת.

אתי בנדלר: אבל "למרות זאת", אומרת גב' דאבוש "המועצה הייתה נכונה לאור פרשנות תכליתית של החוק לשקול הארכת הזיכיון וגו'".

אתי בנדלר: ואני אומרת, פרשנות תכליתית של החוק להבנתי אפשרית כשהיא מתיישבת עם לשון החוק, לא כשהיא עומדת בניגוד להוראות החוק.

אתי בנדלר: תכלית החוק, והדברים נאמרו ברחל בתך הקטנה, היא לוודא שבאמת הזכיין יעמוד במחויבויות שלו.

אתי בנדלר: ניתן היה לדחות את קיומן.

אתי בנדלר: יש למועצה הרבה מאוד שיקול דעת איך לדרוש את קיום המחויבויות אבל להגיד שאפשר ללא תיקון חוק ובניגוד לדברים מפורשים שנאמרו כאן לאפשר הארכת זיכיון ופריסת מחויבויות, גם מעבר לתקופת הזיכיון הראשונה שנקבעה בחוק וכל זאת תחת הסיסמא של פרשנות תכליתית של החוק – לדעתי זה לא נכון ועל כל פנים יכול מאוד להיות שהנושא הזה יצטרך לעמוד בביקורת בג"ץ אם המועצה, וכאן אני מגיעה לסוף, אם הוועדה תחליט בכל זאת לאשר את הבקשה להארכת קבלת ההחלטה, ונניח שיוגשו למועצה כל המסמכים להנחת דעתה והמועצה תחליט בסופו של דבר להאריך את הזיכיון ללא תיקון החוק, יכול להיות שמישהו יתקוף את ההחלטה הזאת של המועצה.

אתי בנדלר: אומרים לי כאן נציגי המועצה שאם המועצה תחליט בתום התקופה הזאת לא להאריך את הזיכיון – יש לה מספיק זמן לגמור הליכי מכרז חדשים עד ה-27 לינואר 2010.

אתי בנדלר: אבל נניח שהמועצה תחליט להאריך את הזיכיון ומאן דהוא יגיש עתירה, ייקח גם לבג"ץ קצת זמן לקבל החלטות לפסוק את פסיקתו.

אתי בנדלר: האם גם אז המועצה תספיק בפרק הזמן שנותר לה לסיים הליכי מכרז חדשים ולעלות לאוויר ב-28 בינואר 2010 מישהו חדש?

אתי בנדלר: לנושא הזה לא קיבלתי שום תשובה.

אתי בנדלר: חברי הכנסת, המסקנות העולות מדברי הן די ברורות.

אתי בנדלר: אתם רשאים לקבל כל החלטה שאתם מוצאים לנכון לקבל.

אתי בנדלר: כל מה שביקשנו זה בסך הכל שתבינו את המשמעות של עמידה או אי עמידה על דרישות המחוקק כפי שבאו לידי ביטוי בלשון מאוד ברורה.

אתי בנדלר: דבר נוסף, הוזכר כאן שגם הזכייניות של ערוץ 2 אינן מקיימות היום את מחויבויותיהן.

אתי בנדלר: אפשר לטעון שזה בשל המצב הכלכלי.

אתי בנדלר: אבל אפשר להעלות על הדעת, וחס וחלילה אינני אומרת שזה המצב, אבל מחשבה כזאת אני מוכרחה לומר שחלפה בראשי, שאף אחד לא אוהב להיות פראייר במדינה שלנו ואם שוב ושוב ושוב רואים שאין צורך לעמוד במחויבויות – אולי זה משפיע גם על זכייניות אחרות.

רונית תירוש: לא היה שום שינוי בהתייחסות למחויבויות במהלך השנים?

רונית תירוש: לאורך כל הדרך הם לא עומדים במחויבויות?

דורון אבני: הייתה התייחסות של הכנסת.

דורון אבני: הכנסת מצאה לנכון לתקן את החוק 3 פעמים באופן שייתן מענה לכך שתהיה תחרות בשוק הפרסום ויהיה פלורליזם בשידורים בזה שערוץ 10 יוסיף לשדר.

יוסי ורשבסקי: ב-2008 ערוץ 10 עמד במחויבויות ומעבר לכך.

דורון אבני: רק להבין את העמדה של היועצת המשפטית.

דורון אבני: אנחנו מדברים על עמדה עקרונית שצריך ליישם אותה על העובדות כפי שהן בשטח.

דורון אבני: ברמה עקרונית, האם עמדתך העקרונית היא שאם היה כרגע חוסר כלשהו במחויבויות של ערוץ 10, נאמר שהיו עומדים בכל ההתחייבויות ובשנת 2006 היה חוסר כלשהו באחת המחויבויות – בעצם למועצה אין סמכות להאריך זיכיון?

אתי בנדלר: בוודאי שיש לה סמכות להאריך.

אתי בנדלר: היא הייתה צריכה להחליט בנקודת הבדיקה איך להתייחס לאותה מחויבות שלא קוימה, האם לדרוש את קיום אותה מחויבות ולקבוע כיצד היא תמולא עד תום תקופת הזיכיון הראשונה, קרי עד ינואר 2010.

דורון אבני: המועצה אכן קבעה מהי המחויבות שצריך להשלים וכמובן שהיא לא יכלה לקבוע שאפשר להשלים אותה מעבר לתקופת הזיכיון הנוכחית.

דורון אבני: זה מה שנקבע בנקודת הבדיקה.

דורון אבני: היה ניסיון לתיקון חקיקה שלא צלח והמועצה פועלת בהתאם לחוק.

אתי בנדלר: המועצה אמרה: כיוון שברור לי שאי אפשר להשלים את זה עד 2010 אני מבינה שאני לא יכולה אלא לבטל את הזיכיון אלא אם כן יתוקן החוק.

אתי בנדלר: מה קרה בפועל?

אתי בנדלר: החוק לא תוקן, אז נתייחס לזה כאילו.

לאה ורון: שואל היושב ראש אם יש כוונה להציע תיקון לחוק?

דורון אבני: לא.

דורון אבני: אם השר ירצה להציע תיקון לחוק בזה אין לנו עמדה אבל מבחינת המועצה אין כוונה להציע תיקון לחוק.

דורון אבני: אני רוצה להבין שוב, עכשיו, בנקודת הזמן הזו של הארכת הזיכיון, האם עמדת היועצת המשפטית היא שכיום אם יש חוסר כלשהו בתקופת הזיכיון עד כה, ואני לא מדבר עכשיו מספרית, אני מדבר על העיקרון, האם כשיש חוסר כלשהו המועצה אין לה סמכות להאריך את הזיכיון?

אתי בנדלר: אני חושבת שהמועצה צריכה לקבל החלטה אם ניתן למלא את החוסר הזה עד תום תקופת הזיכיון.

אתי בנדלר: אם לא ניתן אז לא ניתן להאריך את הזיכיון.

אתי בנדלר: אם ניתן אז בוודאי שזה בסמכות המועצה.

דורון אבני: כלומר ניתן בסמכות המועצה גם אם יש חוסר כלשהו?

אתי בנדלר: אם יש חוסר כלשהו ובלבד שניתן להחזיר את המחויבות הזו, ככל שהמועצה חושבת שזו מחויבות שצריך להחזיר.

משה כחלון: אלה שאלות של פרוצדורה.

משה כחלון: חברת הכנסת תירוש, בבקשה.

רונית תירוש: הדברים שהשמיעה היועצת המשפטית לא היו יכולים להיות אחרים.

רונית תירוש: יועצת משפטית בוודאי צריכה להגן על בית המחוקקים שיכבד את עצמו ויכבד את החוקים שהוא מחוקק בעצמו.

רונית תירוש: אני זוכרת הרבה מאוד דיונים לגבי אי עמידה במחויבויות ועל מצב כמעט אנומלי שיש בין החוק שהוא כנראה בלתי ניתן למימוש כפי שהוא לבין הצורך של הערוצים להמשיך להתקיים או הרצון שלנו שימשיכו להתקיים.

רונית תירוש: מצד שני אני לא מצליחה להבין מדוע אנחנו לא עושים איזושהי עבודה לשינוי החקיקה כדי שלא נשמע עוד פעם חוות דעת של יועצת משפטית שתגיד, רבותי יש חוק ואתם עוברים על החוק.

רונית תירוש: מה זה השאלה הזאת, אם פעם אחת היה חוסר, ראשית לא פעם אחת היה מקרה של חוסר, יש הרבה מאוד חוסרים, צריך לסדר את זה.

רונית תירוש: זה מצב מאוד לא נוח.

רונית תירוש: אם מישהו פעם קבע משהו לא ריאלי, מסגרת לא ריאלית, מחויבויות שאינן ניתנות למימוש, צריך לעשות מעשה, וחברים בוועדה הזאת שהיו שותפים לדיונים הקודמים יהיו מוכנים לקחת חלק בחקיקה הזאת אם המשרד לא יעשה את זה, ולצאת מהסבך הזה.

רונית תירוש: לא בגלל שמישהו פעם החליט שצריך לעשות כך או אחרת ולא לתת פרסום וכן לתת פרסום והם לא יכולים להתקיים כלכלית, אנחנו רואים כמה בעלים התחלפו בערוץ הזה מתוך רצון כמעט פילנתרופי לסייע לערוץ להתקיים וזה לא הולך.

רונית תירוש: משהו בבסיס לא מסתדר שם.

רונית תירוש: צריך לעשות שינוי בחקיקה.

רונית תירוש: לכן לא הייתי במהירות, אני מודה ליועצת המשפטית שמגנה בעצם עלינו מפני עצמנו כי אנחנו מחוקקים ואנחנו צריכים לשמור על החוק.

רונית תירוש: מצד שני אני באמת מרגישה את האנומליה הזאת כבר לאורך כמה וכמה דיונים.

משה כחלון: חברת הכנסת תירוש, יש פה איזושהי בעיה כי אם עכשיו ישנו את החוקים ואת הכללים – יהיו טענות מצד אחרים שיגידו: אילו ידענו שאלה התנאים היינו כן משתתפים.

רונית תירוש: מסובך.

משה כחלון: נכון.

משה כחלון: חברת הכנסת סולודקין, בבקשה.

מרינה סולודקין: ראשית אני חושבת שיש השלכות פוליטיות לא להאריך זיכיון בזמן הבחירות.

מרינה סולודקין: זה יהיה פגיעה גם בחופש הביטוי וגם בפלורליזם.

מרינה סולודקין: אני חושבת שאת ההחלטה הזו אנחנו לא יכולים לעשות היום, לא להאריך בגלל שמבינים את השלכות הרוחב.

מרינה סולודקין: דבר שני, אני רוצה לשאול, אני חברה בוועדת החינוך והזמינו אותנו - - -

לאה ורון: זו ועדה משותפת לוועדת הכלכלה ולוועדת החינוך בראשות ועדת הכלכלה.

מרינה סולודקין: אני צופה רק בחדשות ואני מרוצה שיש ערוץ 10 וערוץ 2 וערוץ 1 כי אחרת זה כמו ברית המועצות בזמן של ברג'נייב.

מרינה סולודקין: אולי יש תפקיד גם בחינוך ותרבות לערוץ 10 שמישהו יכול לספר על זה.

רועי הסל: חברת הכנסת סולודקין, את רואה היום 3 חברות חדשות.

רועי הסל: מה יקרה לך אם יהיו שתיים?

רועי הסל: תראי חדשות פחות טובות?

רועי הסל: פחות היצע בטילים?

רועי הסל: שם ירו 3 קאסמים ופה 6?

רועי הסל: זה אותם חדשות.

רועי הסל: זה לא נגד חופש הביטוי.

רועי הסל: מה שקורה כבר כמה שנים זה לא פלורליזם, זה זלזול בחוק.

רועי הסל: תבינו את זה.

רונית תירוש: אם תהיה הצבעה אני נגדם.

רונית תירוש: אני נאלצת ללכת.

דבורה קמחי: ב-2010 יש בדיקה של ערוץ 2, יבוא החבר ויבקש לסגור את ערוץ 2, זה התהליך.

משה כחלון: חברת הכנסת סולודקין, את רוצה לענות לרועי, אגב רועי הוא מפורום היוצרים שהאינטרס שלו הוא שיהיו כמה שיותר פלטפורמות שידור כדי שיהיה לו יותר עבודה, אבל היום הוא עובד הפוך.

מרינה סולודקין: רועי, אני רוצה לומר לך שלי לא מספיק 3 ערוצים בישראל.

מרינה סולודקין: אני גם צופה סקאי ניוז, אני גם צופה בי.

מרינה סולודקין: בי.סי., פוקס, 2 ערוצים ממוסקבה.

מרינה סולודקין: כדי להבין מה קורה בעולם וכדי לא לחיות בבועה חייבים לדעת את כל הדעות.

מרינה סולודקין: לכן אני חושבת שהמדינה שלנו זקוקה ל-3 ערוצים.

דנה נויפלד: חשוב לציין בפרוטוקול שבניגוד למה שנאמר כאן, החוק תוקן כבר 3 פעמים בהקשר של המחויבויות וכל פעם הרף הורד.

דנה נויפלד: לכן לבוא ולתקן בדיעבד מחויבויות תוך כדי תנועה נראה לי מאוד בעייתי בפעם הרביעית, במיוחד נוכח כך שבדיון הקודם של תיקון החוק, ערוץ 10 או מי שייצג אותו אז אמר שזאת הפעם האחרונה ולא תהיה להם בעיה לעמוד במחויבויות כפי שנקבעה בתוספת השנייה.

משה כחלון: תודה, עורכת הדין דבורה קמחי היועצת המשפטית של ערוץ 10, בבקשה.

דבורה קמחי: אני רוצה לחזור ולומר לפרוטוקול שבשנת 2008 ערוץ 10 עמד בכל המחויבויות.

דבורה קמחי: אנחנו מדברים על החזר מחויבויות משנים 2004, שנה שהערוץ יצא מהקפאת הליכים, להזכיר לכולם, כשההחזר הזה למצער אמור לקרות בשנה של משבר כלכלי מאוד משמעותי.

דבורה קמחי: אני רוצה לענות לחבר רועי, באמת מפתיע אותי שהיוצרים הם אלה שתומכים בערוץ טלביזיה אחד ובביטול התחרות בשוק הטלביזיה.

דבורה קמחי: רק לשם העובדות, בשנת 2010 על פי אותו חוק תתקיים בדיקה של ערוץ 2.

דבורה קמחי: הבדיקה כפי שאנחנו יודעים נכון להיום, החובות הרגולטוריים של ערוץ 2 גבוהים כבר מאלה של ערוץ 10.

דבורה קמחי: אני מעריכה, אני לא יודעת מה התוצאות של 2008 ו-2009 אבל קשה לי להאמין שב-2009, שנת משבר כל כך גדולה ערוץ 2 יחזיר את 90 מיליון השקלים שהוא חייב מהשנים 2006 ו-2007.

דבורה קמחי: זאת אומרת שמה שאתה אומר זה שבשנת 2010 ייסגר גם ערוץ 2 כי לא יעלה על הדעת שערוץ 10 ייסגר בשל חובות רגולטוריים בהיקף מסוים וערוץ 2 לא ייסגר בשל חובות באותו היקף או אף גבוהים ממנו ואז מדינת ישראל תישאר עם ערוץ 1 שכזכור אין לו שום מחויבויות.

דבורה קמחי: אני גם לא רואה שפורום היוצרים פועל לשם קביעת מחויבויות לערוץ הציבורי שהוא היחיד אגב שלא ממומן מכסף פרטי של בעלי מניות אלא ממומן מכספי הציבור, מכספי האגרה שנגבים מהציבור.

דבורה קמחי: אני לא רואה פה שום יועץ משפטי ושום גורם רגולטורי שאומר ולא מילה אחת, כולם יושבים ושותקים, אין על ערוץ 1 שום מחויבויות, כולם חיים בשלום עם מאות המיליונים שנגבים מהציבור כל שנה ולא מושקעים בהפקות מקור.

משה כחלון: תודה, ערן איווניר מפורום היוצרים.

ערן איווניר: יש דברים שקשורים לחוזים ולהסכמים ואלו דברים שלא רואים אותם.

ערן איווניר: יש דברים שאני חושב שהוועדה צריכה להיות מודעת להם.

ערן איווניר: יש כמעט 5000 יוצרים של יוצרי טלביזיה וקולנוע שבדקות אלו נפגעים מזה.

ערן איווניר: זה לא שהם יכולים לחכות עד ינואר 2010.

ערן איווניר: התעשייה הזאת מתרסקת עכשיו, במשרדי ההפקה כותבים שחקנים שאין להם משכורות, אין להם רכבים, אין להם כרטיס אשראי שמממן גם את הנסיעה לכאן והם לא יכולים לעמוד בנזק, זה התפקיד שלנו.

ערן איווניר: אנחנו זועקים כן לתרבות, אנחנו זועקים לילדים האלה.

ערן איווניר: אני משחק בסדרה שנוגעת במשפחה שאני שם אב גרוש.

ערן איווניר: סדרה שעלתה לעונה אחת ואחריה המשרד נסגר בגלל כל מיני תהליכים כאלה.

ערן איווניר: נגשים אלי היום הורים וילדים ואומרים לי תודה רבה כי אני פותח איזשהו נושא ונוגע בילדים גרושים.

ערן איווניר: יש לי פה תפקיד, אני 20 שנה במקצוע וכמוני יש עוד הרבה שחקנים.

ערן איווניר: במצב הזה אני לא רואה אותנו פועלים.

ערן איווניר: אין לנו מקום באיי הנופש של הישרדות ובשביל גוף כזה אני צריך ללכת הרבה זמן לחדר כושר ולהשתזף הרבה ואנחנו לא בכיוון הזה.

ערן איווניר: יש לנו מטרה אחרת ואני חושב שהוועדה צריכה להיות מודעת לזה.

ערן איווניר: הנוער מושחת.

ערן איווניר: אנחנו מסתובבים בבתי ספר ורואים מה הילדים רוצים.

ערן איווניר: יש לנו מופעים של אלתורים שהילדים מבקשים דברים ואנחנו רואים את העולם שלהם וזה מפחיד.

ערן איווניר: וכן, בתי ספר דתיים אנחנו מקבלים משהו עם קצת יותר משמעות אבל בבתי הספר החילוניים זה פשוט נורא לאן שזה הולך.

ערן איווניר: אני חושב שתפקידנו ותפקידכם זה עכשיו לראות שנה וחצי קדימה וזה מצב חירום.

ערן איווניר: המלחמה מפה מאוד קשה.

ערן איווניר: אנחנו נותנים דוגמא רעה גם של חוק וגם של תרבות.

רועי הסל: יצוין לפרוטוקול שהיוצרים לא תומכים בקטיעת הפלורליזם וערוץ 1.

רועי הסל: היוצרים טוענים ומבקשים שבארץ תהיה תחרות הוגנת באמת.

רועי הסל: היוצרים טוענים ומבקשים שבארץ יהיה רגולטור חזק ומבצע לרשות השנייה.

רועי הסל: היוצרים טוענים, כמו שחברי איווניר אמר, לחוק, תרבות ותרבות חוק.

מנשה סמירה: דבריה של היועצת המשפטית עורכת הדין בנדלר היו מונחים לנגד עינינו ואני חושב שהדברים הובאו לידיעת המועצה ושל הגורמים השונים.

מנשה סמירה: יחד עם זאת, בעת הזו הם היו צריכים לקבל החלטה, הדברים ברורים ונאמרו, אנחנו סבורים שלנוכח מצב הכלכלי המיוחד צריך לעשות מאמץ למצות את הדיון עם ערוץ 10, לתת להם אפשרות להציע הצעה שעומדת בחוק ובפרשנות התכליתית שלו ואם יהיה צורך זה גם מן הסתם, כמו שרמזה היועצת המשפטית, זה יכול להיות בבג"ץ או יכול להיות בדיון בוועדת כלכלה או בכל ועדה אחרת שיוחלט עליה.

מנשה סמירה: אנחנו סבורים שצריך למצות את המהלך הזה, לתת להם אפשרות להציע הסדרה שעומדת בדברים הללו תוך עמידה במחויבויות.

מנשה סמירה: אני חושב שאתם היוצרים ערים למאבק ולמאמץ שנעשה בזמן האחרון.

מנשה סמירה: אני אומר שוב, החלטות על תרבות לא נעשות במחי יד ובבת אחת.

מנשה סמירה: לקח קצת זמן, הייתה שנה של הידברות, נתנו אפשרות לזכיינים להתעשת ולכשהדברים לא הגיעו למקום טוב גם אנחנו - - -

משה כחלון: מה התשובה שלך?

רועי הסל: 50 הפקות נסגרו עכשיו, אני לא מבין.

משה כחלון: מנשה, אני חייב להגיד לך בצורה הכי כנה, רוב הדיון פה הוא פרוצדורלי, תקנון, משעמם.

משה כחלון: אבל רועי וערן אמרו פה לדעתי את הדברים הכי חשובים.

משה כחלון: עזוב מרץ, אפריל יוני, פה לא תבוא הישועה.

משה כחלון: אבל רועי וערן דיברו על דברים יותר עמוקים וחשובים.

משה כחלון: פה הייתי רוצה ממך תשובה איזו בשורה יש לערן שהולך לבתי הספר ואומר: מנכ"ל הרשות השנייה אמר ש - - -

מנשה סמירה: אני חושב שהשאלה התרבותית - - -

משה כחלון: אני חושב שפה זה בנפשנו וזאת הזדמנות בשבילי לשמוע את התשובה הזאת.

מנשה סמירה: אני מודה על ההזדמנות להשיב על השאלה החשובה ביותר שהיא השאלה התרבותית.

מנשה סמירה: השאלה של ההשפעה של הטלביזיה הישראלית, במיוחד הציבורית מסחרית שהיום יש לה את המעמד הבכיר ביותר בקרב הצופים.

מנשה סמירה: אני מרשה לעצמי לומר במידה מסוימת שהדיון התרבותי התחיל לא החודש כאשר היוצרים יצאו על בריקדות.

מנשה סמירה: התחלנו את הדיון לפני למעלה מחצי שנה בהתמודדות שלנו עם הז'אנרים שהפכו להיות הז'אנרים הרווחים בערוצים המסחריים ואז לצערי לא נחלצו לעזרתנו.

מנשה סמירה: את המאבק התחלנו בעקבות התוכנית הישרדות, מי ששם לב, אז היה גל של תוכניות ריאליטי שאכן פגעו ברמה ופגעו, וגם אני שותף לעמדה - - -

אלכס מילר: כשאני רואה טלביזיה ואני שומע אדם בפריים טיים עושה כפל ומקבל 6 כפול 8 52 ובסופו של דבר עוד יציבו לנו טבלת כפל על פי יוסי בובליל, אז עם כל הכבוד חייבים פה איזשהו מסר יותר ברור לילדי ישראל.

מנשה סמירה: מבלי לדבר לגופו של איש זה או אחר כי זה לא העניין - - -

אלכס מילר: מה זה לא העניין.

מנשה סמירה: יש גם חברי כנסת שמדברים עם עברית משובשת ואנחנו עדיין מאפשרים להם להופיע על מסך הטלביזיה, לא זאת הנקודה.

אלכס מילר: זה לא עניין של עברית, זה עניין של מסר שאתה מעביר.

אלכס מילר: אפשר לטעות במילים אבל עם כל הכבוד, גם הילדים שלך מסתכלים, רואים דברים כאלה ואחר כך באים למבחן במתמטיקה ועושים חשבון ובאמת מקבלים 52 ואל תתפלא.

מנשה סמירה: אני מסכים איתך שהשאלה היא שאלה מאוד רצינית על ההשפעה של מסך הטלביזיה על הציבור ועל חברה ועל הילדים ולכן ההתמודדות שלנו עם הז'אנרים ועם האי עמידה במחויבויות, בעיקר בתוכניות בעלות הערך המיוחד, הייתה מאוד גדולה בשנה האחרונה.

מנשה סמירה: צריך לזכור שהעמידה במחויבויות היא לא מקרית, היא לא רק כלכלית, היא גם עניין של סוג של תוכניות, של ז'אנרים שמאפשרים יצירה מקורית והשפעה חיובית על התרבות.

מנשה סמירה: לפני חצי שנה יצאנו בהתמודדות, לא מייד, רגולטור לא מתערב מייד בכלים של מה להוריד מהמסך כי זה מצב שהוא לא רצוי והסברתי אותו קודם באיזון בין הערכים השונים.

מנשה סמירה: אבל גם אנחנו חשבנו שהייתה הפרזה בתוכניות הריאליטי, שהן אכן השחיתו חלק מהנורמות הערכיות שמופיעות על המסך, יצאנו בהתמודדות מאוד רצינית, מי שזוכר עם הפוליגרף ועם התוכניות האחרות.

מנשה סמירה: היוצרים אז עדיין לא יצאו איתנו למאבק הזה.

מנשה סמירה: אנחנו עכשיו במאבק משותף על העניין.

מנשה סמירה: אני חושב שהזכיינים קיבלו את המסר.

מנשה סמירה: יש לנו החלטות מאוד ברורות, והראיה, הלוח והעונה לשנת 2009 לא נאפשר להם להכיל יותר משתי תוכניות מהסוג הזה בשבוע.

מנשה סמירה: ערוץ 10 בעצמו רצה ולא אפשרנו לו להעלות את הישרדות פעם שלישית.

מנשה סמירה: ערוץ 2 לא נאפשר לו להעלות יותר מהיקף כזה של תוכניות ריאליטי ונאלץ אותם ונכריח אותם לעמוד בתוכניות הסוגה העילית הנדרשות.

מנשה סמירה: אני חושב שזה יהיה חלק מהמענה לכל התהליך הזה.

מנשה סמירה: לסיום, להוריד פלטפורמה זה לא רצוי.

מנשה סמירה: הליך מכרזי לא יועיל ועלול ליצור מצב לא תקין בשוק מבחינת היקף המשאבים ולאן זה ילך.

מנשה סמירה: לכן צריך לחשוב היטב על העניין הזה.

רועי הסל: אולי ערוץ שלישי לא נדרש בארץ.

משה כחלון: תודה רבה, נציג האוצר, אתה רוצה להתייחס?

אורן משה: לא.

משה כחלון: לפני שנקריא את התקנות, אני מאוד מקווה ששנת 2008 מבחינת

משה כחלון: כם ערוץ 10 תהיה סימן לבאות ותוכלו לעמוד במחויבויות.

משה כחלון: אני גם מקווה שרשת וקשת יוכלו לעמוד במחויבויות שלהם.

משה כחלון: אני הולך להמליץ לחברים שלי להאריך את זה עד ה-1 במרץ כי במקור בסיס הבקשה היה ה-1 בפברואר.

משה כחלון: אנחנו מדברים על חודש מבחינתי.

משה כחלון: לא בקלות אבל בכל זאת, כל נושא אתה אומר: המשבר הכלכלי, זה תמיד תופס.

משה כחלון: זה סוג של סל שמרים איתו את הכל.

משה כחלון: אבקש מהחברים שלי לתמוך בהצעה על הרקע של המצב הכלכלי.

משה כחלון: שוב, שאלתי את השאלה את מנכ"ל 10, מה יקרה עד ה-16 בינואר והוא ענה: ננסה למצוא איזשהו מענה.

משה כחלון: אני גם מתחשב בדברים שלך, חברת הכנסת סולודקין שבאמת ערב בחירות לא כדאי להכניס את המערכת לסחרור.

משה כחלון: אבקש מהחברים שלי לתמוך בבקשה של השר להאריך את מועד הרישיון ל-1 במרץ.

משה כחלון: לא נוכל להצביע לפני שנקרא את התקנות.

משה כחלון: היועץ המשפטי של משרד התקשורת, בבקשה.

דודי קופל: בתוקף סמכותי לפי סעיפים 37ג(ה) ו-139 לחוק הרשות השניה לטלביזיה ורדיו, התש"ן-1990, ובאישור הוועדה המשותפת של ועדת הכלכלה וועדת החינוך, התרבות והספורט של הכנסת, אני מתקין תקנות אלה: תיקון תקנה 3 1.

דודי קופל: בתקנה 3 לתקנות הרשות השנייה לטלביזיה ורדיו (הארכת תקופת הזיכיון בערוץ השלישי), התשס"ח-2008, במקום "ד' בכסלו התשס"ט (1 בדצמבר 2008)" יבוא "ה' באדר התשס"ט (1 במרס 2009").

דודי קופל: תחילה.

דודי קופל: 2.

דודי קופל: תחילתן של תקנות אלה ביום ד' בכסלו התשס"ט (1 בדצמבר 2008).

רועי הסל: סליחה על האנלוגיה אבל לזכיין של מזנון הכנסת יש זיכיון, הוא חייב להתחייב לדברים מסוימים, למוצרים מסוימים שיהיו על המדף, למחירים סבירים.

רועי הסל: אם נגלה ששנתיים הוא מפקיע מחירים יחסית לזיכיון, הוא עוד ימשיך להיות בכנסת?

לאה ורון: לא מוכרחים לקחת את המקרה של הכנסת יש מספיק אנשים במשק שלא עומדים במחויבויות שלהם.

משה כחלון: רועי, אשיב לך למרות שזה לא נכון להשיב בין קריאת תקנות להצבעה, זה תמיד צריך ללכת ביחד.

משה כחלון: אני לא רואה שבהארכת המועד הזה יש אור ירוק לערוצים לא לעמוד בהתחייבויות שלהם.

משה כחלון: אנחנו כחברי כנסת רואים את זה מזוויות קצת אחרות, ואני מבין אותך במאה אחוז.

משה כחלון: הדברים הם נכונים.

משה כחלון: אני לא חושב שזה יביא מזור לא ליוצרים ולא לאוצר המדינה ולא לרשות השנייה וגם לא לכנסת אם נאמר: עכשיו אנחנו יוצאים למכרז.

משה כחלון: זה לא ייתן כלום.

משה כחלון: אשמח אם ההארכה הזאת תגרום לכך שערוץ 10 יצליח לעמוד במחויבויות שלו.

משה כחלון: אין לנו עניין, אני מניח שגם לכם, שערוץ 10 ייסגר ויישלחו מאות אנשים הביתה וכל התופעות שכולנו מכירים.

משה כחלון: אני בטוח שאף אחד שיושב כאן לא מעוניין בתוצאות ההרסניות של לסגור ערוץ.

משה כחלון: יש בעיות, העלינו אותן, דיברנו עליהן, מנכ"ל הרשות השנייה שמע את הדברים, אני חושב שנאמרו פה דברים מאוד חמורים.

משה כחלון: לכן אני בכל זאת אמליץ לחברים לתמוך.

משה כחלון: אבקש להביא את זה להצבעה.

משה כחלון: מי בעד אישור התקנות?

משה כחלון: מי נגד?

משה כחלון: מי נמנע?

משה כחלון: התקנות אושרו פה אחד, תודה רבה, הישיבה נעולה.